บอร์ด ECF เคาะปันผลระหว่างกาล 0.0167 บ. 22 พ.ค.นี้ พร้อมยัน “โควิด-19” ไม่กระทบธุรกิจ
บอร์ด ECF เคาะปันผลระหว่างกาล 0.0167 บ. 22 พ.ค.นี้ พร้อมยัน “โควิด-19” ไม่กระทบธุรกิจ
31 มี.ค. 2563

นายอารักษ์ สุขสวัสดิ์ กรรมการผู้จัดการ บริษัท อีสต์โคสท์เฟอร์นิเทค จำกัด (มหาชน) หรือ ECF เปิดเผยว่า ที่ประชุมคณะกรรมการบริษัทฯ มีมติอนุมัติเลื่อนวันและวาระการประชุมสามัญผู้ถือหุ้น ประจำปี 2563 ออกไปอย่างไม่มีกำหนด จากเดิมที่กำหนดไว้วันที่ 24 เมษายน 2563
รวมทั้งให้ยกเลิกวันกำหนดรายชื่อผู้ถือหุ้นที่มีสิทธิเข้าร่วมประชุม (Record Date) ที่กำหนดไว้เดิม โดยบริษัทฯ จะพิจารณาวันประชุมสามัญผู้ถือหุ้นใหม่ที่เหมาะสม หากสถานการณ์การแพร่ระบาดของเชื้อไวรัส COVID-19 คลี่คลายหรือสิ้นสุดลง ทั้งนี้ การเลื่อนการประชุมสามัญผู้ถือหุ้นประจำปีดังกล่าวจะไม่มีผลกระทบต่อการดำเนินงานบริษัทฯ อย่างมีนัยสำคัญ
อย่างไรก็ตาม เพื่อไม่ให้สิทธิการรับเงินปันผลของผู้ถือหุ้นได้รับผลกระทบจากการเลื่อนการประชุม ดังนั้น บริษัทฯ จึงจะจัดให้มีการประชุมคณะกรรมการบริษัท ภายในวันที่ 24 เมษายน 2563 อีกครั้งหนึ่งเพื่อพิจารณาอนุมัติการจ่ายเงินปันผลระหว่างกาล เพื่อให้สามารถจ่ายเงินปันผลได้ในวันที่ 22 พฤษภาคม 2563 ตามกำหนดการเดิมที่ได้แจ้งไว้แก่ผู้ถือหุ้น ทั้งนี้คาดว่าบอร์ดจะอนุมัติจ่ายปันผลตามเดิมที่ประชุมคณะกรรมการบริษัทได้เคยอนุมัติ ซึ่งที่ประชุมบอร์ดจะมีการอนุมัติในวันดังกล่าวอีกครั้ง
“จากสถานการณ์การระบาดของโรคติดเชื้อไวรัสโคโรนา 2019 (COVID-19) มีความรุนแรงขึ้นอย่างต่อเนื่อง ประกอบกับประกาศของกรุงเทพมหานคร สั่งปิดสถานที่เป็นการชั่วคราว ซึ่งโรงแรมที่บริษัทจัดประชุมสามัญผู้ถือหุ้นประจำปี 2563 ตามข้างต้น เป็นสถานที่ที่ต้องปิดตามประกาศฉบับดังกล่าว และเพื่อยับยั้งการแพร่ระบาดในครั้งนี้ บริษัทได้ตระหนักถึงความปลอดภัยของผู้ถือหุ้นและผู้ที่เกี่ยวข้องทุกท่าน จึงเห็นสมควรให้เลื่อนการประชุมออกไปก่อน
อย่างไรก็ตาม ในช่วงระยะสั้นนี้การแพร่ระบาดยังไม่ส่งผลกระทบต่อการดำเนินงาน ซึ่งบริษัทยังคงเดินหน้าตามแผนธุรกิจต่อไป อีกทั้งบริษัทได้มีการติดตามสถานการณ์ และผลกระทบต่าง ๆ อย่างใกล้ชิด เพื่อนำมาปรับทิศทางการดำเนินธุรกิจ ปรับตัวในด้านการใช้จ่ายและการควบคุมแผนงานต่าง ๆ มากขึ้น เพื่อให้เกิดผลกระทบน้อยที่สุด” นายอารักษ์ กล่าว